Úrad vlády SR						  Na rokovanie vlády SR
Sekcia hospodárskej politiky					  dňa 3.7.2002
									  k číslu: 4851/2002
									  k bodu: 11

S t a n o v i s k o 

k Správe o plnení zámerov Koncepcie štátnej bytovej politiky do roku 2010 a Akčného plánu rozvoja bývania do roku 2005

I.

Materiál predkladá minister výstavby a regionálneho rozvoja na základe Plánu práce vlády SR na rok 2002.

V predloženom materiáli je vyhodnotené plnenie zámerov koncepcie a úloh akčného plánu rozvoja bývania. Po vykonaní analýzy a  posúdení súčasných problémov v tejto oblasti sa na záver správy vymedzujú rámcové zámery bytovej politiky na ďalšie obdobie a navrhuje doplniť akčný plán o úlohy a  opatrenia              s cieľom zlepšiť ekonomický, inštitucionálny a  legislatívny rámec pre rozvoj bývania. 

II.

Materiál bol predložený na štandardné medzirezortné pripomienkové konanie. Podľa vyhodnotenia tohto konania pripomienky boli z väčšej časti akceptované. Všetky pripomienky boli predkladateľom materiálu posúdené a vysvetlené. 

Materiál prerokovala aj Rada hospodárskej a sociálnej dohody, ktorá správu vzala na vedomie s pripomienkami sociálnych partnerov. 

III.

Správa, ktorá hodnotí obdobie od schválenia koncepcie štátnej bytovej politiky v máji roku 2000 po súčasnosť, obhajuje dosiahnutý stav, v ktorom sú, podľa jej predkladateľa, vytvorené základné ekonomické a  legislatívne podmienky podporujúce a  stimulujúce rozvoj bývania a  rešpektujúce princípy trhového hospodárstva.

Zámery a ciele bytovej politiky a  doplnenie akčného plánu o nové úlohy sú spracované ako priority rozvoja bývania pre ďalšie obdobie. Obsahujú však takmer všetky súčasné problémy. Preto je možné osvojiť si názor, že v predloženej správe nie sú dostatočne analyzované podmienky intenzívnejšieho rozvoja bytovej výstavby.  Bez takejto analýzy je ťažšie prijať potrebné opatrenia. Možno to vidieť aj na znení návrhu uznesenia vlády, ktorý by mal odrážať závery analýzy a  obsahovať im zodpovedajúce konkrétne vecné úlohy.  
Porada ekonomických ministrov vlády SR materiál prerokovala 10.6.2002 a predloženú správu vzala na vedomie s pripomienkami. Predkladateľovi odporučila správu upraviť podľa pripomienok. Vláde SR odporučila upravenú správu prerokovať.

S prihliadnutím na obsah správy, jej orientáciu predovšetkým na vyhodnotenie plnenia zámerov koncepcie, ako aj s prihliadnutím na závery rokovania Porady ekonomických ministrov odporúčame, aby vláda prijala navrhované uznesenie.   

Bratislava  28.6.2002